Makai Éva
GYERMEKJOGOK ÉS A KORCZAKI ÖRÖKSÉG[footnoteRef:1] [1: A Gyermekjogi Civil Koalíciónak és az ELTE Társadalomtudományi Karának „Realitás vagy illúzió? A gyermekjogok jövője” címmel, 2025. november 20-án rendezett konferenciáján elhangzott előadás szerkesztett változata. A szerző a Magyar Pedagógiai Társaság Gyermekvédők Korczak Közössége szakosztály elnöke.] 


Napjaink több súlyos gyermekvédelemmel összefüggő történése is okot adhat rá és indokolhatja, hogy az időben is visszatekintve ráirányítsam a figyelmet a gyermeki jogokra, fókuszba helyezzem a gyermeki jogokat. Egy   kérdésfelvetéssel kezdem. Van-e, és mi a relevanciája annak, hogy 100 évvel visszalépve az időben Janusz Korczak[footnoteRef:2] gyermekjogi gondolatait idézzem meg? Igenlő válaszomat megelőzendő, lássuk az érveimet! [2:  Janusz Korczak (2018): A gyermek joga a tiszteletre. Flaccus Kiadó, Budapest ] 


A XX. század elején, a - gyermekek emberi méltóságát és szabadságát tiszteletben tartó nevelés elkötelezettjeként - a francia Celestin Freinet[footnoteRef:3] és a varsói Janusz Korczak szinte egyidőben fogalmazták meg tételesen a gyermek jogait.[footnoteRef:4] Elsők között hívták fel a figyelmet ezekre még azelőtt, hogy 1924-ben megszületett volna a gyermekekre vonatkozó, első, átfogó nemzetközi normaszöveg a Genfi Nyilatkozat.  Történelmi tény az is, hogy Korczak a Genfi Nyilatkozatot kritikával illette.[footnoteRef:5] [3:  Celestin Freinet (1896-1966) francia reformpedagógus ]  [4:  Janusz Korczak: A gyermekek jogairól. In: Trencsényi László (1997) (szerk.): Korok, gyerekek nevelők. Okker Oktatási Iroda, Budapest (184-185. old.) A korczaki szöveg szerint (A gyermek joga a tiszteletre című műve alapján)  a gyermeknek joga van: “tudatlansága tiszteletére és a megismerés fáradságára, kudarcai és könnyei tiszteletére, titkainak tiszteletére, a növekedés nehéz feladatainak tiszteletére, múló ideje és aznapi napja tiszteltére, a megjavulás misztériumának tiszteletére, az erőfeszítés és a bizalom tiszteletére, annak lenni, ami, a róla szóló tárgyalásokon ás ítélkezéseken való részvételre, problémái iránti figyelemre, gondolatai kifejtésére, élete önálló megszervezésére,  sikereinek kihasználására és kudarcai elrejtésére, a protestálásra, a hibázásra, a titkokhoz, a mozgáshoz, a tulajdonhoz, a játékhoz, a halálhoz.”]  [5:  Makai Éva (2016): A nevelés és a gyermeki jogok. In: Makai Éva: Pedagógiai írások. Fapadoskonyv.hu, Budapest ] 


[bookmark: _Hlk213865531]Kevéssé ismert, hogy az 1979-es Nemzetközi Gyermekévet Korczak születésének 100. évfordulója tiszteletére hirdették meg. Ezt követte az ENSZ Gyermekjogi Egyezményének kidolgozása. Bizonyított tény, hogy az Egyezmény létrejöttében „Korczak gondolkodásmódja szerepet játszott”.[footnoteRef:6] 1991-ben hazánk is törvénybe iktatta az Egyezményt[footnoteRef:7], amelyről úgy gondoljuk, hogy kellőképpen orientálja a gyermekvilág életének meghatározó részét, így az intézményben - óvodában, iskolában - töltött idejét is.  [6:  Hammarberg, T. (2009): Korczak: our teacher on the rights of the child. Janusz Korczak's legacy.  In: Janusz Korczak : The child's right to respect : Janusz Korczak's legacy : lectures on today's challenges. Strasbourg: Council of Europe, 2009.,  Michalak , M. (2018): O prawa dziecka trzeba walczyć – korczakowskie idee pedagogiczne z perspektywy Rzecznika Praw Dziecka.]  [7:  1991. évi LXIV. törvény a Gyermek jogairól szóló, New Yorkban, 1989. november 20-án kelt ENSZ  Egyezmény kihirdetéséről. 



] 

[bookmark: _Hlk214295614]A korczaki életmű hazai ismertségének hiányai is indokolják, hogy hangsúlyossá tegyem hatását a gyermekjogi gondolkodásra.  Következzen néhány életrajzi adat! 
1879-ben született Varsóban, asszimilált zsidó családban. Életét végigkísérte a kettős identitás (lengyel-zsidó). Orvosként végzett Varsóban, jól ismerte a szegénynegyedben élők gondjait. Külföldi útjain gyermekkórházakat, menhelyeket, bentlakásos gyermekintézményeket látogatott.  Katonaorvosként két háborút is megjárva a gyermekek kiszolgáltatott, nyomorúságos helyzete foglalkoztatta. Ezen tapasztalatok és inspirációk nyomán született meg döntése: az orvosi praxissal felhagyva a gyerekeknek szenteli életét. Kamaszkorától írt, újságok közölték szociografikus tényregényeit - ismert alkotói nevén - Janusz Korczakként. Gyerekregényei (így a Matykó királyról szóló történetek is) a legkisebbek reményeit, szenvedéseit, világképét tükrözték. Pedagógiai feljegyzései, a Hogyan szeresük a gyermeket? és A gyermek joga a tiszteletre megjelentek könyvalakban is. Nemzetközi elismerés övezte munkásságát.
A XX. század elején megalapította, 1912-től 30 éven át vezette a Varsói Árvaházat. A német megszállás az Árvaházat a gettóba telepítette, majd 1942-ben a gyerekek útja a treblinkai haláltáborban ért véget.[footnoteRef:8] Az Öreg Doktor a menlevelet visszautasította – a gyermekek méltóságára, méltó halálhoz való jogukra hivatkozva – halálukig elkísérte őket.  Mártír? Orvos? Író? Pedagógus? A gyermeki jogok egyik első megfogalmazója? Így együtt ő: Janusz Korczak.  [8:  Janusz Korczak életpályája a Gettónapló tükrében. In. Makai Éva (2018): Korczak-tanulmányok. Új Helikon Bt., Budapest] 


Mint említettem, Korczak A gyermek joga a tiszteletre című munkájában fogalmazta meg gyerekjogi téziseit. Két, napjainkban különösen aktuális követelést emelek ki e munkájából és szembesítem a mai, hazai óvodai-iskolai valósággal.[footnoteRef:9] Nemcsak azért, mert míg korábban jobbára a gyakorlatból érkezett jogsértésekre figyeltünk, újabban a szakma több tekintélyes személye is tagadja a gyermeki jogok iskolai érvényesíthetőségét. E jogok fókuszba helyezésével szeretném ráirányítani a figyelmet a pedagógustársadalom „kultúraváltásának” szükségességére – a fenti jogok érvényesítése érdekében.  [9:  A két alapelv: A gyermek joga a tiszteletre – vagyis az emberi méltósághoz fűződő jog;
                           A gyermek joga arra, hogy az legyen, ami - vagyis az önazonossághoz fűződő jog.] 


Az elemzés előtt vissza kell térni az előadás kiinduló felvetéséhez: nem változott-e a világ ennyi idő alatt olyan mértékben, hogy kétségessé váltak a korábbi normák? 
A XX. századra - a svéd tanítónő, Ellen Key jövendölése nyomán - a Gyermek évszázadaként reméltünk tekinteni.[footnoteRef:10] (Be kellett látnunk, hogy megannyi tragédia sújtotta a gyerekvilágot: háborúk, szegénység, éhínség, mindez nem igazolta e jövendölést, bár a gyerekkép az európai, középosztályi kultúrában sokat fejlődött.)  A XX. század újabb metaforája a “Gyermekkor halála”.[footnoteRef:11] A szemünk előtt zajlik az a folyamat, hogy -  nem kis részben a média hatására - eltűnnek a gyermekkor hagyományos védettségét szolgáló tabuk; a szexualitás és a halál mediatizált látványa megfosztja gyermekkorától a felnövekvő embert. [10:  Ellen Key (1976): A gyermek évszázada, Pedagógia Források sorozat, Tankönyvkiadó Vállalat, Budapest.]  [11: David Buckingham(2002)::A gyermekkor halála után, Helikon Kiadó Kft., Budapest. ] 

Egybevethetünk három kiemelt dátumot is. 1924 a Genfi Nyilatkozat keletkezési ideje. 1989-ben indult „diadalútjára” a Gyermekjogi Egyezmény. Végül itt a XXI. század első negyede, azaz napjaink. 
1924-hez a világháború utáni társadalmi kríziseket, az autoriter válaszokat, a gyerekszegénységet köthetjük. A 80-as évek a századvég reményteli ideje. Béke van, enyhül a hidegháború, a demokratizálódás és a jóléti társadalmak kialakulásának időszaka ez, megjelenik a permanens művelődés elmélete, az alternatív pedagógiák legitimitása és növekvő terjedése támogatott – ezek jellemzik a korszakot nagy általánosságban. És napjaink? Háborúk tüze a világ megannyi táján, teret nyernek az autoriter államok és nyomukban az autoriter társadalmak. Diktatúrák, globális migráció és klímaválság fenyeget, újra erősödik a szegénység, fokozódik a gyermekek kiszolgáltatottsága, az iskolareformok elakadnak. Ferge Zsuzsával valljuk:  „Egy alapvetően feudális viszonyokkal terhelt országban élünk, ahol a szimmetrikus méltóság tisztelete egyszerűen nem létezik, alulról felfelé jár a tisztelet, felülről lefelé pedig ennek hiánya a természetes.” 

Lássuk tehát a továbbiakban, miképp érvényesülnek a kiemelt korczaki alapjogok!
Az első kiemelt korczaki tézissel, a gyermeknek a tisztelethez fűződő jogával összefüggő jogsértéseket – a panaszokat, az oktatási ombudsman 2024. évi jelentéséből vettem[footnoteRef:12].  [12:  ] 

Ha áttekintjük az alábbi felsorolásban bemutatott példákat, eseteket: helytől és intézménytől független, sztereotíp mondatok sorakoznak előttünk.  Abban a meghatározó közegben, ahol és ahogyan ma élünk, és mindezek lejátszódnak, a bemutatott esetek némelyikében szinte már fel sem tűnik, hogy az miért megalázó, miben és hogyan sérti az emberi méltóságot. E mikrojelenetekhez képzeljük hozzá a pedagógust, hanghordozását, mimikáját, gesztusait, ugyanígy a gyermek, a tanuló és a tanulótársak reakcióit. 
· …(egy súlyos műtéten átesett kislánynak):”Miért csak matematika órán leszel rosszul, vagy csak dolgozatra való felkészüléskor?”
· …ha nem szeretnél hetes lenni, menj másik iskolába, vagy legyél magántanuló”
· …kiabál az óvodásokkal, sípot használnak fegyelmezési eszközül, ragtapasszal ragasztja be a gyermek száját
· …helytelen válasz esetén ordított az ötödikestanulókkal és kitépte a lapot a füzetükből
· … (SNI-s gyermek):az osztályfőnök a szakvéleményt figyelmen kívül hagyva az osztály előtt megalázta, hazugnak nevezte  
· …”én nem anyád vagyok” - mondta a tanár, majd nyakon ütötte és kiküldte a tanulót
· …”Mit képzelsz magadról, ne add elő magad!”
· …testnevelés órán megalázta, szilvásgombócnak, túrógombócnak nevezte 
· szakközépiskolában az osztályfőnök ezeket a kifejezéseket használta a diákra: „hülye gyerek”, „fogd be a pofád”, „szamár”, „buta”, „jövőre nem fog ide járni”.

Térjünk át a második korczaki tézisre: A gyermek joga van arra, hogy az legyen, ami. 
A „tiszteletre való jognál” felsorolt egyedi esetek alapvetően pedagógiai műhibák voltak, látszatra módszertani kérdések. Most, amikor rátérek a gyermeki önazonossággal összefüggő normára (hogy „az legyen, ami”), akkor az iskolarendszer minden szintjén – vertikálisan és horizontálisan, lépten-nyomon - rendszerhibába ütközünk, az intézményrendszer működési anomáliái mutatkoznak meg. Tapasztalhatóak az intézmények szintjén, óvodától az iskolai alsó- és felsőtagozatán át a gimnáziumig, a szakképzésig, egészen a felsőoktatási karrierig. Horizontálisan pedig az irányítás-működtetés, az igazgatás elemei szerint: az osztályteremtől, a gyermekotthoni hálószobáktól az intézményfenntartáson, a tantervi szabályozáson át egészen a társadalmi egyenlőtlenségek enyhítésének elodázásáig.
Nem kerülhetem meg, hogy ne tegyek említést arról a nagy visszhangot kiváltott állásfoglalásról, melyet a nemzetiségi ombudsmanhelyettes[footnoteRef:13] adott ki, rámutatva az etnikai szegregáció és az egyházi fenntartás összefüggéseire.[footnoteRef:14] Az Hivatal honlapjára november elején kitett állásfoglalás egy hét után lekerült az AJBH honlapjáról. [13:  Prof. Dr. Szalayné dr. Sándor Erzsébet 2025 októberében vette át a FEUN-díjat (Federal Union of European Nationalities), az európai kisebbségvédelem legrangosabb elismerését  az elmúlt tizenkét évben végzett ombudsmanhelyettesi és negyven éves oktatói tevékenységéért.]  [14:   6/2025. számú elvi állásfoglalás a párhuzamosan megjelenő egyházi fenntartású köznevelési intézmények felvételi és működési gyakorlatának, valamint a roma gyerekek iskolai szegregációjának az összefüggéseiről https://4cdn.hu/kraken/raw/upload/8GnSIEycTk4u.pdf; ] 

Néhány példát sorolok a fent jelzett rendszerhibákra.
· a kötelező és egységes 6 éves kori beiskolázás az elsőosztályos tanulók 1/5-ét stigmatizálta évismétléssel, ez a trauma igazolhatóan jelentősen visszaveti őket egészséges énképük kialakításában.
· iskolabezárások sora nehezíti az egészséges fejlődéshez vezető utat. Ld. pl. az Iványi Gábor nevéhez fűződő intézményeket ért intézkedéseket követően megannyi - sok esetben SNI -tanuló nem lelt biztonságos, befogadó, új iskolára.
· a köznevelési intézmények egyházi kézbe adása fokozza a szegregációt, gátolhatja a világnézeti szabadság érvényesülését („keresztény értékrend” beemelése az Óvodai Nevelés Országos Alapprogramjába). 
· a kettészakadt ország, az iskolai szegregáció, a kistelepülések gettósodása, a településlejtőből következő iskolai teljesítménydeficit gátat szab valóságos önérvényesítésnek.
· a gimnáziumi beiskolázást szűkítő keretszámcsökkentés  gátolja a tehetségek kibontakozását.
· a gyermekotthoni rémtörténetek életutak végzetes megtöréséről adnak számot.
· a segítő- és szakszolgálatok szűk kapacitása jelentősen akadályozza a rehabilitációt, korrekciót.
  A bemutatott példákból adódó következtetéseket szükséges nagyon szabatosan megfogalmazni, mert kulcskérdések. A kulcskérdés ezúttal is az, hogy az egyéni helytállások enyhíthetik-e a feszültséget, orvosolhatók-e az osztályterem intimitásában a társadalmi bajok? Vagy ezzel ellentétes folyamat érvényesül: a pedagógiai kultúraváltás késlekedik, a pedagógusok egy része beletörődik a sokszor gyermekellenes szabályozások kényszerű rendjébe.
A makrokelemzések kapcsán gyakorta felmerülő kérdés: hol marad ezekből a gyerek? A pedagógia társtudományainak kutatásai is igazolják, hogy a gyerekek csak látszólag ugyanolyanok, mint 100 éve. Fiziológiai, kognitív, pszichológiai és társas-érzelmi szinten is jelentősen eltérnek akár az 50 évvel ezelőttiektől, de attól is, amit az elavult iskolarendszer elvár. Fokozottan ingergazdagabb világban élnek, szembeötlőbbek az egyéni eltéréseik. Változatlanok ugyanakkor a rájuk is érvényes elemi emberi (humán) szükségletek: mint az autonómia, az érdeklődés, a kompetencia. A legfontosabb kompetenciák (önállóság, tanulási agilitás, együttműködés) is ehhez kapcsolódnak. E szükségletekre alapozva az iskolának hagyni kellene, hogy a gyerekek a „maguk természetes módján, az emberi szükségleteknek megfelelően működjenek” - állítja Gyarmathy Éva.[footnoteRef:15] Gondolatai összecsengenek Korczakéval. E korszerű tudások nem korlátozzák, hanem kiteljesítik Janusz Korczak 100 éve megfogalmazott elvárásait.  [15:  https://www.valaszonline.hu/2025/10/28/gyarmathy-eva-tanitas-kozoktatas-atalakitas
] 

Írásaiban kiemelte a pedagógusi felelősséget. Álljanak itt zárszó helyett az ide vonatkozó fontos gondolatai.

„Az orvos kiragadta a gyermeket a halál karmaiból, a nevelők feladata, hogy élni engedjék, jogot szerezzenek neki ahhoz, hogy gyerek legyen… A gyermekek nem a holnap, hanem a ma emberei. Joguk van ahhoz, hogy komolyan vegyék őket, és hogy gyengédséggel és tisztelettel bánjanak velük. Hagyni kell őket, hogy azzá váljanak, akivé lenniük hivatottak – a bennük élő ismeretlen személy a reményünk a jövőre nézve…Nem szabad úgy hagyni a világot, ahogy van. A világ helyreállításának a gyermekeket érintő ügyek helyreállításával kell kezdődnie.”

